b"\n_START_ARTICLE_\nOrient grec i Occident llat\xc3\xad\n_START_PARAGRAPH_\nOrient grec i Occident llat\xc3\xad \xc3\xa9s un concepte utilitzat per distingir entre les dues parts del m\xc3\xb3n grecorom\xc3\xa0, concretament les regions orientals que tenien el grec com a lingua franca (Anat\xc3\xb2lia, Gr\xc3\xa8cia, els Balcans, el Llevant i Egipte) i les regions occidentals que tenien el llat\xc3\xad (Magrib, Europa Central, G\xc3\xa0l\xc2\xb7lia, Ib\xc3\xa8ria, It\xc3\xa0lia i les Illes Brit\xc3\xa0niques). Durant l'Imperi Rom\xc3\xa0 hi havia hagut una divisi\xc3\xb3 entre les \xc3\xa0rees llatin\xc3\xb2fones i les hel\xc2\xb7len\xc3\xb2fones, que fou afavorida per canvis administratius en l'estructura de l'Imperi entre el segle\xc2\xa0III i el segle\xc2\xa0V, que acab\xc3\xa0 desembocant en la creaci\xc3\xb3 d'administracions distintes per a les meitats occidental i oriental de l'Imperi._NEWLINE_Des de la caiguda de la part occidental de l'Imperi, els termes \xc2\xabOrient grec\xc2\xbb i \xc2\xabOccident llat\xc3\xad\xc2\xbb s'apliquen a \xc3\xa0rees que anteriorment formaven part de les parts oriental o occidental de l'Imperi, aix\xc3\xad com a \xc3\xa0rees que caigueren dins l'esfera cultural grega o llatina sense haver format part de l'Imperi Rom\xc3\xa0. Hist\xc3\xb2ricament s'ha dividit el cristianisme en cristiandat occidental (catolicisme i protestantisme) i cristiandat oriental (ortod\xc3\xb2xia, ortod\xc3\xb2xia oriental i tradicions afins). En segon lloc, els europeus tradicionalment han vist una bretxa cultural entre Occident i Orient tant a Europa com al Mediterrani. Les cultures associades amb els ibers, gots, francs, hongaresos, lituans, celtes, eslaus occidentals i l'Esgl\xc3\xa9sia Cat\xc3\xb2lica Romana (Europa central i occidental) tradicionalment s'han considerat occidentals. Aquestes cultures adoptaren el llat\xc3\xad com a lingua franca durant l'edat mitjana. Les cultures associades amb els imperis Rom\xc3\xa0 d'Orient i Rus (grecs, eslaus ortodoxos, eslaus orientals i meridionals), els romanesos i, en menor mesura, els albanesos tradicionalment s'han considerat orientals. Aquestes cultures utilitzaren el grec o l'antic eslau com a lingua franca durant l'alta edat mitjana."